[pic] | EURÓPAI BIZOTTSÁG |

Brüsszel, 2011.3.21.

COM(2011) 130 végleges

2011/0055 (NLE)

Javaslat

A TANÁCS HATÁROZATA

a biológiai biztonságról szóló Cartagena Jegyzőkönyvhöz csatolt, a felelősségről és a jogorvoslatról szóló nagojai–Kuala Lumpur-i kiegészítő jegyzőkönyv aláírásáról

INDOKOLÁS

1. A biológiai sokféleségről szóló egyezményt kiegészítő, a biológiai biztonságról szóló Cartagena Jegyzőkönyv 2003. szeptember 11-én lépett hatályba. A jegyzőkönyv az elővigyázatosság elve alapján keretet biztosít a modern biotechnológiával előállított, élő módosított szervezetek biztonságos szállításának, kezelésének és felhasználásának, amely szervezetek káros hatással lehetnek a biológiai sokféleség megőrzésére és fenntartható használatára, vagy veszélyt jelenthetnek az emberi egészségre. A jegyzőkönyv különös figyelmet fordít az említett élő szervezetek határokon átnyúló mozgására.

2. 2002. június 25-én a Tanács határozatot fogadott el a jegyzőkönyvnek az Európai Közösség nevében történő megkötéséről. A Közösség megerősítő okiratát 2002. augusztus 27-én helyezték letétbe.

3. A Cartagena Jegyzőkönyv 27. cikke arra kötelezte a részes felek első találkozóját, hogy eljárás elfogadását kezdeményezze az élő, módosított szervezetek határokon átnyúló mozgásából eredő károkkal kapcsolatos felelősséggel és a jogorvoslattal foglalkozó nemzetközi szabályok és eljárások megfelelő bővítésére, és arra törekedjen, hogy ez a folyamat négy éven belül befejeződjék.

4. A tárgyalásokat a határozatlan időre alakult, jogi és műszaki szakértőkből álló, a felelősség és jogorvoslat kérdésével foglalkozó eseti munkacsoportban folytatták le. Ez a csoport 2005 májusa és 2008 márciusa között ötször ülésezett. 2008 májusában a részes felek Bonnban tartott negyedik konferenciáján Németország politikai áttörést ért el a tárgyalásokon. A felek megállapodtak abban, hogy a 2010. októberi, Nagojában (Japán) tartandó ötödik konferencián a felelősség adminisztratív megközelítésmódján alapuló, kötelező erejű jogi eszköz elfogadására fognak törekedni. Abban is megállapodtak, hogy a polgári jogi felelősségre vonatkozóan iránymutatást dolgoznak ki.

5. A kötelező erejű jogi eszközről és a polgári jogi felelősséggel kapcsolatos iránymutatásokról szóló végső tárgyalásokra a Cartagena Jegyzőkönyv 160 részes fele közül 26-ot, valamint más felek tanácsadóit felölelő „társelnökök baráti csoportjában” került sor. A tárgyalóasztalnál az EU részéről két fő foglalt helyet. A részes felek negyedik és az ötödik konferenciája között a társelnökök baráti csoportja négyszer ülésezett.

6. A kötelező erejű jogi eszközzel kapcsolatos tárgyalásokon a Bizottság képviselte az EU-t a Tanács által 2007 júniusában elfogadott hivatalos felhatalmazás alapján, melynek időbeli hatályát a részes felek negyedik konferenciája után meghosszabbították. A tárgyalási irányelveket a tárgyalások menetének megfelelően számos esetben módosították, legutóbb a Környezetvédelmi Tanács 2010. június 11-i ülésén. A Tanács annak biztosítására utasította a Bizottságot, hogy a tárgyalás eredményei összhangban legyenek a vonatkozó uniós jogszabályokkal, valamint a kártérítési felelősségre és a jogorvoslatra vonatkozó tagállami jogszabályok alapvető elveivel, továbbá hogy végrehajtásuk a polgári jogi felelősséggel kapcsolatos új anyagi jogszabályok bevezetése vagy a már meglévők módosítása nélkül is megvalósítható legyen az EU-ban. A Bizottság a tárgyalásokat a tagállamok szakértőivel történő szoros együttműködés mellett folytatta le.

7. A részes felek ötödik konferenciája során az uniós koordináció 2010. október 11-én Nagojában (Japán) egyhangúlag támogatta a biológiai biztonságról szóló Cartagena Jegyzőkönyvhöz csatolt, a felelősségről és a jogorvoslatról szóló nagojai–Kuala Lumpur-i kiegészítő jegyzőkönyv kérdésében elért végleges kompromisszumot, tekintettel arra, hogy a javaslat tartalma megfelelt az elfogadott uniós álláspontnak és a Bizottságnak címzett tárgyalási irányelveknek.

8. 2010. október 15-én a részes felek ötödik konferenciájának utolsó plenáris ülésén sikeresen elfogadták a biológiai biztonságról szóló Cartagena Jegyzőkönyvhöz csatolt, a felelősségről és a jogorvoslatról szóló nagojai–Kuala Lumpur-i kiegészítő jegyzőkönyvet. A jegyzőkönyv az Egyesült Nemzetek Szervezetének székhelyén, New Yorkban, 2011. március 7-től 2012. március 6-áig áll nyitva aláírásra.

9. A részes felek ötödik konferenciájának a nagojai–Kuala Lumpur-i kiegészítő jegyzőkönyvet elfogadó határozata felhívja a biológiai sokféleségről szóló egyezmény részes feleit, hogy a jegyzőkönyvet a legelső adandó alkalommal írják alá, és a megerősítésről, elfogadásról vagy jóváhagyásról, illetve a csatlakozásról szóló okmányokat mielőbb helyezzék letétbe.

10. A Tanács 2010. december 20-án üdvözölte a nagojai–Kuala Lumpur-i jegyzőkönyv elfogadását[1].

11. Fentiek tükrében helyénvaló, hogy az Európai Unió képviselője – a jegyzőkönyv későbbi időpontban történő megkötésére is figyelemmel – aláírja a biológiai biztonságról szóló Cartagena Jegyzőkönyvhöz csatolt, a felelősségről és a jogorvoslatról szóló nagojai–Kuala Lumpur-i kiegészítő jegyzőkönyvet.

2011/0055 (NLE)

Javaslat

A TANÁCS HATÁROZATA

a biológiai biztonságról szóló Cartagena Jegyzőkönyvhöz csatolt, a felelősségről és a jogorvoslatról szóló nagojai–Kuala Lumpur-i kiegészítő jegyzőkönyv aláírásáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 192. cikke (1) bekezdésére, összefüggésben 218. cikke (5) bekezdésével,

tekintettel az Európai Bizottság javaslatára,

mivel:

12. A biológiai biztonságról szóló Cartagena Jegyzőkönyv 27. cikke arra kötelezte a jegyzőkönyv részes feleinek üléséül szolgáló felek konferenciájának első találkozóját, hogy eljárás elfogadását kezdeményezze az élő, módosított szervezetek határokon átnyúló mozgásából eredő károkkal kapcsolatos felelősséggel és a jogorvoslattal foglalkozó nemzetközi szabályok és eljárások megfelelő bővítésére.

13. 2007 júniusában a Tanács határozatot fogadott el, melyben felhatalmazta a Bizottságot arra, hogy a felelősségről és a jogorvoslatról szóló tárgyalásokon az Európai Unió nevében és a hatáskörébe eső kérdések vonatkozásában, meghatározott tárgyalási irányelveknek megfelelően részt vegyen. A felhatalmazást 2008 októberében kiterjesztették a tárgyalások utolsó szakaszára.

14. A jegyzőkönyv részes feleinek Nagojában (Japán) tartott ötödik konferenciája idején, 2010. október 11-én megtartott uniós koordinációs ülés egyhangúlag támogatta a biológiai biztonságról szóló Cartagena Jegyzőkönyvhöz csatolt, a felelősségről és a jogorvoslatról szóló nagojai–Kuala Lumpur-i kiegészítő jegyzőkönyv kérdésében elért végleges kompromisszumot, tekintettel arra, hogy a javaslat tartalma megfelelt az elfogadott uniós álláspontnak és a Bizottságnak címzett tárgyalási irányelveknek.

15. 2010. október 15-én a jegyzőkönyv részes feleinek üléseként szolgáló felek konferenciájának utolsó plenáris ülésén sikeresen elfogadták a biológiai biztonságról szóló Cartagena Jegyzőkönyvhöz csatolt, a felelősségről és a jogorvoslatról szóló nagojai–Kuala Lumpur-i kiegészítő jegyzőkönyvet.

16. A jegyzőkönyv az Egyesült Nemzetek Szervezetének székhelyén, New Yorkban, 2011. március 7-tól 2012. március 6-áig áll nyitva aláírásra.

17. A Tanács 2010. december 20-án üdvözölte a nagojai–Kuala Lumpur-i jegyzőkönyv elfogadását[2].

18. A megállapodást – későbbi időpontban történő megkötésére figyelemmel – az Európai Unió nevében alá kell írni,

ELFOGADTA EZT A HATÁROZATOT:

1. cikk

A Tanács elnöke felhatalmazást kap, hogy kijelölje a biológiai biztonságról szóló Cartagena Jegyzőkönyvhöz csatolt, a felelősségről és a jogorvoslatról szóló nagojai–Kuala Lumpur-i kiegészítő jegyzőkönyvnek az Unió nevében történő aláírására jogosult személyt vagy személyeket.

Az aláírandó megállapodás szövegét csatolták e határozathoz.

2. cikk

Ez a határozat az elfogadásának napján lép hatályba.

Kelt Brüsszelben, […]-án/-én.

a Tanács részéről

az elnök

[1] Lásd a „Biológiai Sokféleség Egyezmény: a nagojai konferencia (2010. október 11–29.) eredménye és a konferenciát követő intézkedések” című, 2010. december 20-i tanácsi következtetések (2) bekezdését.

[2] Lásd a „Biológiai Sokféleség Egyezmény: a nagojai konferencia (2010. október 11–29.) eredménye és a konferenciát követő intézkedések” című, 2010. december 20-i tanácsi következtetések (2) bekezdését.